‘Dinamiese skoolhoof’ doodgeskietUmyezo Wama Apile High School in Grabouw Foto: Facebook) Die skoolhoof van ŉ hoërskool in die Wes-Kaap is Vrydag doodgeskiet. Debbie Schäfer, die provinsiale LUR vir onderwys, het haar skok uitgespreek ná die moord op die 46-jarige Zameka Mfubesi, skoolhoof van die Umyezo Wama Apile High School in Grabouw. “Mfubesi word deur haar kollegas as ŉ ‘dinamiese skoolhoof’ en ‘ŉ pragtige persoon’ beskryf. Dit is ŉ geweldige verlies vir haar skool en vir die Wes-Kaapse departement van onderwys.” Schäfer het daarop gewys dat die moord op Mfubesi plaasgevind het te midde van ŉ jaar waartydens die waarde en leierskap van skoolhoofde en onderwysers na vore gekom het weens hulle hantering van die uitwerking van die Covid-19-pandemie op skole. “Om een ​​van hulle op dié manier te verloor, is hartverskeurend.” Volgens Schäfer het die departement Vrydag traumaberaders na Mfubesi se skool gestuur om die skoolgemeenskap in dié tyd by te staan. Die presiese omstandighede rakende die moord is in dié stadium nog onduidelik. Sers. Noloyiso Rwexana, woordvoerder van die polisie, het wel aan Maroela Media gesê die polisie ondersoek ŉ saak van moord. Niemand is egter nog in hegtenis geneem in verband met die moord nie.